Шэджэм щыщ Сандро и адэ
ЩоджэнцIыкIу Алий и цIэр зезыхьэ Къэбэрдей къэрал драмэ театрым пшыхь гуапэ щекIуэкIащ урыс тхакIуэ, усакIуэ цIэрыIуэ, СССР-м (1989 гъэ), УФ-м (1994 гъэ) я Къэрал саугъэтхэм я лауреат, ХудожествэхэмкIэ Урысей академием хэт Искандер Фазиль къызэралъхурэ илъэс 85-рэ зэрырикъум и щIыхькIэ. Зэхыхьэр къызэригъэпэщащ КъБР-м ЩэнхабзэмкIэ и министерствэм, «Опора КБР» жылагъуэ зэгухьэныгъэр къыдэIэпыкъуу.
КIэмыргуей Валентинрэ Шыбзыхъуэ Басиррэ Пшыхьыр иригъэкIуэкIащ Къэбэрдей къэрал драмэ театрым и артисткэ Тхьэщыгъуей Жаннэ.
Искандер Фазиль и тхыгъэхэм къеджащ Къэбэрдей къэрал драмэ театрым и артистхэу Мэшыкъуэ Феня, КIэмыргуей Валентин, Балъкъэр Юрэ, Шыбзыхъуэ Басир, Хьэмыку Жаннэ, Тхьэщыгъуей Жаннэ, режиссёр Шэрджэс Мухьэмэд сымэ, нэгъуэщIхэри.
ТхакIуэм и гуащIэм дихьэх куэд пшыхьым щызэхуэсат. Абыхэм фIыуэ ялъагъу цIыхум теухуауэ зыщымыгъуазэ куэди къащIащ.
Искандер Фазиль теухуауэ: Абхъаз республикэм и Сыхъум къалэм 1929 гъэм гъатхэпэм и 6-м къыщалъхуащ. И адэр лъэпкъкIэ иранщ, и анэр абхъазщ. Горький Максим и цIэр зезыхьэ Литературэ институтыр 1954 гъэм Москва къыщиухащ. Курск, Брянск къалэхэм журналисту щылэжьащ. 90 гъэхэм щыщIэдзауэ Фазиль Москва дэсщ, Урысейм щыпсэу абхъазхэм я зэгухьэныгъэм и нэхъыжьщ. ТхакIуэм и Iэдакъэ къыщIэкIащ «Сандро из Чегема», «Человек и его окрестности» романхэр, «Стоянка человека», «Кролики и удавы», «Созвездие Козлотура», «Софичка», «Школьный вальс или энергия стыда» повестхэр, «Тринадцатый подвиг Геракла», «Начало», «Петух», «Рассказ о море», «Дедушка» рассказхэр, «Зелёный дождь», «Горные тропы», «Доброта земли», «Молодость моря», «Зори земли», «Путь» усэ тхылъхэр. И тхыгъэхэр псори зэритхар урысыбзэщ. Абыхэм лъабжьэ яхуэхъуащ совет гъащIэр, цIыхухэм я хьэл-щэныр, цIыхубэм мэкъумэш IэнатIэр къызэраIэтауэ щытар, къыщалъхуа Абхъаз щIыналъэр.
Мэшыкъуэ Феня Тхьэщыгъуей Жаннэ Искандер и тхыгъэ зыбжанэм фильмхэр къытращIыкIащ. Апхуэдэхэщ, «Время счастливых находок» (1969), «Чегемский детектив» (1985), «Воры в законе» (1988), «Созвездие Козлотура» (1989), «Праздник ожидания праздника» (1989), «Пиры Валтасара, или ночь со Сталиным» (1989), «Расстанемся — пока хорошие» (1991), нэгъуэщIхэри.
2002 гъэм «ПщIэрэ щIыхьрэ» орденыр къыхуагъэфэщащ. Абхъазым и банкым 2009 гъэм къыдигъэкIащ Искандер Фазиль теухуа дыжьын ахъшэр, «Абхъазым и цIыху цIэрыIуэхэр» серием хыхьэу.
ТЕКIУЖЬ Заретэ.
Сурэтхэр Къарей Элинэ трихащ.
